Document ID: 31985D0022

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 5ης Δεκεμβρίου 1984
σχετικά με την έγκριση προγράμματος που καταρτίστηκε κατ' εφαρμογή του κανονισμού (ΕΟΚ) αριθ. 619/84 του Συμβουλίου που επεκτείνει την κοινή ενέργεια περί της επιταχύνσεως της γεωργικής αναπτύξεως σε ορισμένες περιοχές της Ελλάδας
(Το κείμενο στην ελληνική γλώσσα είναι το μόνο αυθεντικό)
(85/22/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1975/82 του Συμβουλίου της 19ης Ιουλίου 1982 περί της επιταχύνσεως της γεωργικής αναπτύξεως σε ορισμένες περιοχές της Ελλάδας (1), και ιδίως το άρθρο 3,
τον κανονισμό (ΕΟΚ) αριθ. 619/84 του Συμβουλίου της 5ης Μαρτίου 1984 που επεκτείνει την κοινή ενέργεια που προβλέπεται στον κανονισμό (ΕΟΚ) αριθ. 1975/82 περί της επιταχύνσεως της γεωργικής αναπτύξεως σε ορισμένες περιοχές της Ελλάδας (2), και ιδίως το άρθρο 4,
Εκτιμώντας:
ότι η ελληνική κυβέρνηση διαβίβασε, στις 4 Σεπτεμβρίου 1984, το πρόγραμμα των εργασιών και των λοιπών δραστηριοτήτων που αφορούν την ανάπτυξη των αγροτικών περιοχών της χώρας οι οποίες δεν υπάγονται στον κανονισμό (ΕΟΚ) αριθ. 1975/82·
ότι το εν λόγω πρόγραμμα περιλαμβάνει όλα τα στοιχεία, διατάξεις και μέτρα που απαριθμούνται στο άρθρο 2 του κανονισμού (ΕΟΚ) αριθ. 1975/82 και τα οποία εφαρμόζονται στο πλαίσιο του κανονισμού (ΕΟΚ) αριθ. 619/84 και εξασφαλίζουν τη δυνατότητα επίτευξης των στόχων του εν λόγω κανονισμού·
ότι πραγματοποιήθηκε διαβούλευση με την επιτροπή του Ευρωπαϊκού Γεωργικού Ταμείου Προσανατολισμού και Εγγυήσεων όσον αφορά τη χρηματοδοτική άποψη του θέματος·
ότι, σύμφωνα με το άρθρο 19 του κανονισμού (ΕΟΚ) αριθ. 1975/82 που εφαρμόζεται στην κοινή δράση που προβλέπεται από τον κανονισμό (ΕΟΚ) αριθ. 619/84, πρέπει να καθοριστεί, κατόπιν συμφωνίας με την ελληνική κυβέρνηση, η διαδικασία περιοδικής πληροφόρησης σχετικά με τη διεξαγωγή της ενέργειας ανάπτυξης·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το πρόγραμμα των εργασιών και των λοιπών δραστηριοτήτων που αφορούν την ανάπτυξη των αγροτικών περιοχών της Ελλάδας οι οποίες δεν υπάγονται στον κανονισμό (ΕΟΚ) αριθ. 1975/82, το οποίο διαβίβασε, στις 4 Σεπτεμβρίου 1984, η ελληνική κυβέρνηση σύμφωνα με τον κανονισμό (ΕΟΚ) αριθ. 619/84.
Άρθρο 2
Η ελληνική κυβέρνηση υποβάλλει, πριν από την 1η Ιουλίου κάθε έτους, έκθεση σχετικά με την κατάσταση υλοποίησης του προγράμματος που προβλέπεται στο άρθρο 1.
Η παρούσα έκθεση πρέπει να περιλαμβάνει κυρίως τα ακόλουθα στοιχεία:
- την κατάσταση πραγματοποίησης, κατά το διαρρεύσαν ημερολογιακό έτος, των μέτρων που προβλέπονται στο πρόγραμμα και απαριθμούνται στο άρθρο 1 του κανονισμού (ΕΟΚ) αριθ. 619/84,
- τον τόπο διεξαγωγής των εργασιών άρδευσης που αναφέρονται στο άρθρο 1 του κανονισμού (ΕΟΚ) αριθ. 619/84, καθώς και την έκταση που καλύπτει κάθε μονωμένο σχέδιο,
- τις δαπάνες που πραγματοποιήθηκαν κατά τη διάρκεια του συγκεκριμένου ημερολογιακού έτους συνοδευόμενες από την απόδειξη που αναφέρεται στο άρθρο 20 παράγραφος 1 του κανονισμού (ΕΟΚ) αριθ. 1975/82, και με καθορισμό των πηγών χρηματοδότησης,
- όταν δεν έχουν πραγματοποιηθεί οι ενέργειες που προβλέπονται στο πρόγραμμα, στο σύνολό τους ή εν μέρει, λεπτομερή αναφορά των λόγων.
Άρθρο 3
Η παρούσα απόφαση απευθύνεται στην Ελληνική Δημοκρατία.
Βρυξέλλες, 5 Δεκεμβρίου 1984.

Labels: 18
15
6